section_heading: NBA karijera
paragraph_text: Izabran je kao 10. izbor NBA drafta 1993. od strane Detroit Pistonsa. Nakon sedam odigranih sezona u dresu Pistonsa, Hunter je mijenjan u Milwaukee Buckse u zamjenu za Billya Owensa. Nakon jedne sezone u Milwaukeeu, Hunter je mijenjan u Los Angeles Lakerse u zamjenu za Grega Fostera. U sezoni 2001./02. Hunter je prosječno postizao 5.8 poena i 1.6 asistencija za 19.7 minuta u igri te je kao važan igrač s klupe pomogao Lakersima doći do trećeg uzastopnog NBA naslova. Na sam dan drafta 2002. godine, Hunter je mijenjan u Toronto Raptorse te je u 29 odigranih utakmica prosječno postizao 9.7 poena i 2.4 asistencije po utakmici. U kolovozu 2003. Hunter je ponovno mijenjan čime se vratio u redove Pistonsa u zamjenu za Michaela Currya. Ubrzo je ponovno mijenjan, ovaj puta u Boston Celticse, zbog dovođenja Rasheeda Wallacea. Hunter nikada nije zaigrao za Celticse jer su ga otpustili, te je samo tjedan dana kasnije ponovno potpisao za Detroit Pistonse. U sezoni 2003./04. Hunter je, ulazeći s klupe, prosječno postizao 3.5 poena i 2.6 asistencija po utakmici te je osvojio svoj drugi NBA prsten u karijeri. 7. ožujka 2007. Hunter je suspendiran na deset utakmica neigranja zbog pada na doping testu. 13. studenog 2008. Hunter je potpisao jednogodišnji negarantirani ugovor s Chicago Bullsima te je nakon godinu dana potpisao novi jednogodišnji ugovor vrijedan 1.3 milijuna dolara. U Bullsima je ostao sve do sredine sezone 2009./10. kada je otpušten zbog dolaska Chrisa Richarda. Ubrzo nakon otpuštanja, Hunter je objavio umirovljenje od profesionalne košarke te se zaposlio u razvojnom odjelu Chicago Bullsa.